b'\n_START_ARTICLE_\nSiena (pokrajina)\n_START_SECTION_\nZgodovinske zanimivosti\n_START_PARAGRAPH_\nMesto Siena z okolico je bilo med letoma 1147 in 1236 svobodna komuna in nato do leta 1559 republika. Kot taka se je dolgo borila s Firencami, ki so kon\xc4\x8dno tudi zmagale. Zanimiva so zlasti zaklju\xc4\x8dna dogajanja te vojne. Ko je mesto Siena po poldrugem letu obleganja kapituliralo, je mala republika zaprosila vse svoje biv\xc5\xa1e podlo\xc5\xbenike za pomo\xc4\x8d. To so bila mesta, ki jih je bila Siena v preteklosti voja\xc5\xa1ko zasedla in po logiki bi se ne bila smela odzvati. V resnici so prisko\xc4\x8dila Sienski republiki na pomo\xc4\x8d vsa njena posestva, tudi tista, ki so se ji bila v preteklosti uprla. Ve\xc4\x8dina zgodovinarjev vidi v tem dokaz, da je bila Sienska uprava razgledana in priljubljena. Nekateri pa so mnenja, da so se ta mesteca strnila okoli Siene samo iz strahu pred porazom. Mogo\xc4\x8dni zaveznik Firenc je bil tedaj namre\xc4\x8d Karel V. Habsbur\xc5\xa1ki in toskanskim de\xc5\xbeelam ni bilo do tega, da bi postala obmejne posesti njegovega ob\xc5\xa1irnega cesarstva. Vsekakor strjen nastop sienskih sil ni ustavil velikega nasprotnika. A po odstopu Karla V., njegov sin in naslednik Filip II. \xc5\xa0panski ni imel pravega interesa za Sieno in jo je kar prodal Medi\xc4\x8dejcem.'